సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
ఈ ఏడాది రెండు సినిమాలు పక్కా: నితిన్
వెంకీ కుడుముల దర్శకత్వంలో ‘భీష్మ’ అనే సినిమాలో నితిన్ నటించనున్నట్లు ఇప్పటికే వార్తలు వచ్చాయి. అయితే దీనితో పాటు మరో సినిమా చేస్తున్నట్లు నితిన్ స్పష్టం చేశారు.
Samayam Telugu | Updated:
Mar 6, 2019, 12:29PM IST
‘జయం’ సినిమాతో తెలుగు తెరకు పరిచయమైన నితిన్.. ‘దిల్’ చిత్రంతో మంచి గుర్తింపు తెచ్చుకున్నారు. తొలినాళ్లలోనే వరుస హిట్లతో టాలీవుడ్‌లో తనకంటూ ప్రత్యేక స్థానాన్ని ఏర్పరుచుకున్నారు. రాజమౌళి తెరకెక్కించిన ‘సై’ సినిమాతో తన ఇమేజ్‌ను పెంచుకున్న నితిన్.. ఆ తరవాత వెనకబడిపోయారు. సుమారు ఆరేళ్ల పాటు ఒక్క విజయాన్ని కూడా నితిన్ అందుకోలేకపోయారు. అయితే 2012లో ‘ఇష్క్’ సినిమాతో దర్శకుడు విక్రమ్ కె.కుమార్.. నితిన్‌కు బ్రేక్ ఇచ్చారు. అప్పటి నుంచి నితిన్ సెకండ్ ఇన్నింగ్స్ మొదలుపెట్టినట్టయింది. ‘గుండెజారి గల్లంతయ్యిందే’, ‘హార్ట్ ఎటాక్’, ‘చిన్నదాన నీకోసం’, ‘అ ఆ’ సినిమాలతో నితిన్ మళ్లీ ఫామ్‌లోకి వచ్చేశారు.
అయితే, గడిచిన రెండేళ్లలో వచ్చిన మూడు సినిమాలు.. ‘లై’, ‘ఛల్ మోహన్‌రంగ’, ‘శ్రీనివాస కళ్యాణం’ ప్రేక్షకులను పెద్దగా ఆకట్టుకోలేదు. దీంతో ఈసారి ఎలాగైనా హిట్టు కొట్టాలనే ఉద్దేశంతో నితిన్ కాస్త గ్యాప్ తీసుకున్నారు. కానీ, నితిన్ అభిమానులు మాత్రం తమ హీరో సినిమా ఎప్పుడు ప్రకటిస్తాడా అని ఆత్రుతగా ఎదురుచూస్తున్నారు. వెంకీ కుడుముల దర్శకత్వంలో ‘భీష్మ’ అనే సినిమాలో నితిన్ నటించనున్నట్లు ఇప్పటికే వార్తలు వచ్చాయి. అయితే దీనితో పాటు మరో సినిమా చేస్తున్నట్లు నితిన్ స్పష్టం చేశారు. సినిమాల వివరాలైతే తెలియజేయలేదు కానీ ఈ ఏడాది రెండు సినిమాలు పక్కా అని మాత్రం స్పష్టత ఇచ్చారు. ఈ మేరకు బుధవారం ఆయన ఒక ట్వీట్ చేశారు.
‘నా తరవాత సినిమా కోసం అడుగుతున్న వాళ్లందరికోసం.. ఈనెలాఖరుకల్లా నా భవిష్యత్తు ప్రాజెక్టుల గురించి అప్‌డేట్ ఉంటుంది. పక్కా ప్రామిస్. షూటింగ్ కూడా త్వరలో ప్రారంభమవుతుంది!! ప్రాజెక్టులు స్క్రిప్ట్ దశలో ఉన్నాయి. ఈ ఏడాది రెండు సినిమాలు విడుదల చేయాలని ప్లాన్ చేస్తున్నాను. ఆలస్యమైనందుకు క్షమించాలి. మీ ఓపికకు నా కృతజ్ఞతలు. లవ్ యూ ఆల్’ అని నితిన్ తన ట్వీట్‌లో పేర్కొన్నారు. కిందటేడాది కూడా నితిన్ రెండు సినిమాలతో ప్రేక్షకుల ముందుకు వచ్చారు. భారీ అంచనాల నడుమ విడుదలైన ‘శ్రీనివాస కళ్యాణం’ ప్రేక్షకాదరణ పొందకపోవడంతో నితిన్ కాస్త నిరాశకు గురయ్యారు.
For all those asking..wil update about my future projects by the end of this month..PAKKA PROMISE..shoot wil also s… https://t.co/U6WAHigpa8
&mdash; nithiin (@actor_nithiin) 1551847096000